3. การประกอบธุรกิจของแต่ละสายผลิตภัณฑ์

ผลิตภัณฑ์ของบริษัท ประกอบด้วยผลิตภัณฑ์ 4 ประเภท คือ หนังสัตว์ฟอก, ของเล่นสัตว์เลี้ยง
เฟอร์นิเจอร์หนัง และเบาะหนังและชิ้นส่วนหนังสำหรับรถยนต์ โดยแต่ละสายผลิตภัณฑ์
ประกอบไปด้วยฝ่ายหลัก ๆ ได้แก่ ฝ่ายการตลาด, ฝ่ายผลิต, ฝ่ายบริหารวัสดุ, ฝ่ายประกันคุณภาพ,
ฝ่ายเทคนิค อยู่ในสายผลิตภัณฑ์ของตนเอง
เพื่อความรวดเร็วคล่องตัวในการบริหารงานและการตอบสนองความต้องการของลูกค้า
รวมทั้งมีส่วนสำนักงานกลางซึ่งสนับสนุนในด้านต่างๆ เช่น ฝ่ายนำเข้า-ส่งออก, ฝ่ายทรัพยากรบุคคล
และธุรการทั่วไป, ฝ่ายบัญชี, ฝ่ายการเงิน, ฝ่ายพัฒนาระบบ เป็นต้น

3.1 ลักษณะผลิตภัณฑ์

1.  หนังสัตว์ฟอก - เป็นผลิตภัณฑ์ที่นำไปใช้เป็นวัตถุดิบในการผลิตเครื่องหนังประเภทต่างๆ เช่น
    กระเป๋า รองเท้า เข็มขัด เป็นต้น ซึ่งได้จากการนำหนังดิบของโคหรือกระบือ
    ผ่านกรรมวิธีการฟอกย้อมสีและตกแต่งเป็นหนังผืนสำเร็จรูป
    นอกจากนี้ยังเป็นวัตถุดิบสำหรับผลิตเฟอร์นิเจอร์หนังหนังเบาะรถยนต์และอุปกรณ์ตกแต่งรถยนต์ของบริษัทซึ่งกลุ่มลูกค้าของบริษัทได้แก่บริษัทผู้ผลิตเครื่องหนังต่างๆ
    เช่น รองเท้า เข็มขัด กระเป๋า เป็นต้น

2.  ของเล่นสัตว์เลี้ยง - ได้จากหนังชั้นล่าง (หนังที่ไม่ใช่ชั้นผิว)
    และเศษหนังซึ่งได้จากขั้นเตรียมฟอก (by products) หรือเรียกว่า “กาว”
    จากโรงงานฟอกหนังของบริษัทฯ
    ผ่านกรรมวิธีการผลิตเป็นของเล่นสัตว์เลี้ยงในรูปแบบต่างๆตามความนิยมของตลาด เช่น
    กระดูก ลูกฟุตบอล รองเท้า เป็นต้น โดยสินค้าประเภทนี้บริษัทจะส่งออกเป็นหลัก
    โดยกลุ่มลูกค้าที่สำคัญ ได้แก่ ประเทศในแถบอเมริกา ญี่ปุ่นและเกาหลี

3.  เฟอร์นิเจอร์หนัง –
    ได้จากการนำหนังสัตว์ฟอกของบริษัทฯมาเพิ่มมูลค่าโดยการผลิตเป็นเฟอร์นิเจอร์ประเภทต่างๆ
    เช่น เฟอร์นิเจอร์หนัง, โซฟา ซึ่งมีทั้งในรูปแบบของเฟอร์นิเจอร์กึ่งสำเร็จรูป (Cushion)
    คือบริษัทตัดเย็บเฉพาะหนังหุ้มตามรูปแบบและขนาดที่ลูกค้าต้องการ
    แล้วส่งขายให้ลูกค้าและแบบเฟอร์นิเจอร์สำเร็จรูป (Set)
    คือการที่บริษัทจัดหาโครงและตัดเย็บหนังหุ้มด้วย ซึ่งกลุ่มลูกค้าของบริษัทได้แก่
    บริษัทผู้นำเข้าของประเทศต่างๆ

  4. เบาะหนังและชิ้นส่วนหนังสำหรับรถยนต์ - นำหนังสัตว์ฟอกมาทำการเพิ่มมูลค่า
  โดยการผลิตเป็นหนังเบาะรถยนต์และอุปกรณ์ตกแต่งรถยนต์ เช่น เบาะนั่ง, แผงข้างประตู,
  หุ้มพวงมาลัย, หุ้มเกียร์ เป็นต้น เพื่อส่งจำหน่ายในตลาด OEM (ประมาณร้อยละ 95
  ของรายได้จากการขาย) และตลาด After Market (ประมาณร้อยละ 5
  ของรายได้จากการขาย) ทั้งในและต่างประเทศ โดยผลิตภัณฑ์ที่จำหน่ายมี 3 ชนิดคือ
  หนังผืนสำเร็จรูป (Leather), ชิ้นงานหนังตัด (Cut Piece) และหนังหุ้มเบาะรถยนต์
  (Cushion Cover) โดยบริษัทจะทำการตัดเย็บเบาะหนังไว้ แล้วนำไปสวมทับกับโครงเบาะ
  กลุ่มลูกค้าที่สำคัญ ได้แก่ บริษัทผู้ผลิตชิ้นส่วนรถยนต์ที่ทำมาจากหนังให้กับบริษัทผู้ผลิตรถยนต์ต่างๆ
  โดยเฉพาะ บริษัทผู้ผลิตรถยนต์ของญี่ปุ่น

ส่วนที่ 2 หน้า 6

3.2 การตลาดและภาวะการแข่งขัน

ก) นโยบายและลักษณะการตลาดของผลิตภัณฑ์และบริการที่สำคัญ

4 สายผลิตภัณฑ์ของบริษัท มีกลยุทธ์ในการแข่งขันที่สำคัญ คือ เน้นความมีคุณภาพของสินค้า
ด้วยราคาที่เหมาะสม การส่งมอบสินค้าตรงเวลา
และมีการออกแบบผลิตภัณฑ์ที่ตรงกับความต้องการของตลาด
รวมถึงการรับประกันสินค้าตามระยะเวลาที่กำหนด โดยกลุ่มลูกค้าเป้าหมายของผลิตภัณฑ์หนังสัตว์ฟอก
คือกลุ่มอุตสาหกรรมปลายน้ำ ที่นำสินค้าจากบริษัทไปเป็น Manufactured materials and
Parts, ผลิตภัณฑ์เฟอร์นิเจอร์หนัง ได้แก่ กลุ่มผู้นำเข้าโดยตรง และผู้ผลิตเฟอร์นิเจอร์,
ผลิตภัณฑ์เบาะหนังและชิ้นส่วนหนังสำหรับรถยนต์ ได้แก่ ผู้ผลิตอุปกรณ์ตกแต่งรถยนต์
และผลิตภัณฑ์ของเล่นสัตว์เลี้ยง ได้แก่ กลุ่มผู้นำเข้าโดยตรงจากบริษัท, Chain Store และ
Super Store เป็นต้น ทั้งนี้ในช่วง 3 ปีที่ผ่านมา บริษัทฯ ไม่มีการพึ่งพิงลูกค้ารายใดเกิน 30%
ของรายได้รวม
ลักษณะของความสัมพันธ์กับลูกค้าส่วนใหญ่จะเป็นไปในลักษณะที่มีการติดต่อค้าขายกันมานาน
เชื่อมั่นในตัวบริษัทและตัวผลิตภัณฑ์ของบริษัท และเป็นลูกค้าที่มีฐานะการเงินที่ดี
โดยมีช่องทางการจำหน่ายทั้งโดยตรงกับผู้ผลิตและตัวแทนขาย (Agency) หรือคนกลาง (Middle
man) โดยมีสัดส่วนการจำหน่ายในประเทศกับต่างประเทศประมาณ 77 : 23
โดยส่งออกไปยังกลุ่มประเทศต่างๆ ดังต่อไปนี้.-

  ผลิตภัณฑ์หนังสัตว์ฟอก สหรัฐอเมริกา, ออสเตรเลีย และประเทศในแถบเอเชีย

  ผลิตภัณฑ์ของเล่นสัตว์เลี้ยง สหรัฐอเมริกา, แคนาดา, กลุ่มสหภาพยุโรป และญี่ปุ่น

  ผลิตภัณฑ์เฟอร์นิเจอร์หนัง ออสเตรเลีย, อังกฤษ และญี่ปุ่น

  ผลิตภัณฑ์เบาะหนังและ สหรัฐอเมริกา จีน ญี่ปุ่น และกลุ่มประเทศอาเซียน

ชิ้นส่วนหนังสำหรับรถยนต์

การจำหน่ายและช่องทางการจำหน่าย

  บริษัทจำหน่ายผลิตภัณฑ์สินค้าให้แก่ลูกค้าโดยผ่านพนักงานขายของบริษัทเป็นหลัก
  ยกเว้นในส่วนของผลิตภัณฑ์เบาะหนังรถยนต์ที่มีการขายผ่านตัวแทนขายประมาณร้อยละ 90
  ส่วนที่เหลือเป็นการขายผ่านทางพนักงานขายของบริษัท ทั้งนี้ผลิตภัณฑ์ทั้ง 4
  ประเภทของบริษัทจะมีพนักงานขายและฝ่ายการตลาดของแต่ละสายผลิตภัณฑ์เพื่อให้เกิดความคล่องตัวและสามารถเข้าถึงความต้องการของกลุ่มลูกค้าได้เป็นอย่างดี
  โดยสินค้าของบริษัทมีทั้งที่ขายในประเทศและส่งออกต่างประเทศ ทั้งในแถบประเทศ เอเชีย
  ยุโรป อเมริกา และออสเตรเลีย

ส่วนที่ 2 หน้า 7

  โดยสินค้าของบริษัททั้ง 4
  ประเภทมีช่องทางการจำหน่ายและกลุ่มลูกค้าที่แตกต่างกันตามประเภทสินค้า

1.  กลุ่มลูกค้าหลักผลิตภัณฑ์หนังสัตว์ฟอก ได้แก่ บริษัทผู้ผลิต ผลิตภัณฑ์เครื่องหนัง เช่น เสื้อ
    รองเท้า เฟอร์นิเจอร์ ทั้งในและต่างประเทศ โดยมีสัดส่วนการส่งออกประมาณร้อยละ 58.0

2.  กลุ่มลูกค้าหลักผลิตภัณฑ์ของเล่นสัตว์เลี้ยง ได้แก่ บริษัทผู้นำเข้าต่างประเทศในแถบ ยุโรป ญี่ปุ่น
    สหรัฐอเมริกา โดยเป็นการจำหน่ายให้กับลูกค้าต่างประเทศเกือบทั้งหมดประมาณร้อยละ 82.0

3.  กลุ่มลูกค้าหลักผลิตภัณฑ์เฟอร์นิเจอร์หนัง ได้แก่ บริษัทผู้นำเข้าเฟอร์นิเจอร์ของต่างประเทศ
    โดยมีสัดส่วนส่งออกประมาณร้อยละ 13.0

  4. กลุ่มลูกค้าหลักผลิตภัณฑ์เบาะหนังและชิ้นส่วนหนังสำหรับรถยนต์ ได้แก่
  บริษัทผู้ผลิต-เบาะหนังรถยนต์ (First Tier) ให้กับบริษัทผู้ผลิตรถยนต์ต่างๆ ทั้งของ ญี่ปุ่น
  และสหรัฐอเมริกา เช่น โตโยต้า นิสสัน อีซูซุ จีเอ็ม เป็นต้น และบริษัทผู้ผลิตรถยนต์โดยตรง
  เช่น ฮอนด้า ซึ่งมีการกระจายฐานการผลิตไปยังประเทศต่างๆ
  โดยมีสัดส่วนการส่งออกประมาณร้อยละ 4.0
  และยี่ห้อรถยนต์หลักที่บริษัทผลิตสินค้าให้ทั้งทางตรงและทางอ้อม ได้แก่ โตโยต้า และฮอนด้า
  ซึ่งคิดเป็นยอดรวมมากกว่าร้อยละ 50.0 ของยอดผลิตเบาะหนังรถยนต์รวม

ข) สภาพการแข่งขันโดยรวมภายในอุตสาหกรรม

แนวโน้มและภาวะอุตสาหกรรม

เนื่องจากในปัจจุบันสินค้าของบริษัทมีทั้งสิ้น 4 ผลิตภัณฑ์
ซึ่งแต่ละผลิตภัณฑ์มีความแตกต่างในตัวสินค้าค่อนข้างสูง
และสามารถแบ่งสัดส่วนของรายได้ตามประเภทสินค้าได้เป็น 4 กลุ่มตามชนิดสินค้า
ซึ่งจะเห็นได้ว่าในปี 2550 รายได้ของบริษัทที่มาจากสินค้าแต่ละผลิตภัณฑ์ ได้แก่
ผลิตภัณฑ์หนังสัตว์ฟอก ผลิตภัณฑ์ของเล่นสัตว์เลี้ยง ผลิตภัณฑ์เฟอร์นิเจอร์หนัง
และผลิตภัณฑ์เบาะหนังและชิ้นส่วนหนังสำหรับรถยนต์ มีสัดส่วนต่อรายได้คิดเป็นร้อยละ 20 9 10
และ 61 ของรายได้จากการขายของบริษัทตามลำดับ ซึ่งสินค้าที่สร้างรายได้ให้กับบริษัททั้ง 4
ผลิตภัณฑ์ อยู่ในอุตสาหกรรมที่แตกต่างกัน
ดังนั้นในการวิเคราะห์แนวโน้มและภาวะอุตสาหกรรมจึงมีความจำเป็นต้องแยกการวิเคราะห์ออกเป็น
4 อุตสาหกรรม ได้แก่

ส่วนที่ 2 หน้า 8

  1. อุตสาหกรรมผลิตภัณฑ์หนังสัตว์ฟอก

  เนื่องจากหนังสัตว์ฟอกถือเป็นวัตถุดิบสำคัญที่นำไปใช้ผลิตสินค้าเครื่องหนังต่างๆ เช่น เข็มขัด

รองเท้า กระเป๋า
ทำให้อุตสาหกรรมหนังสัตว์ฟอกมีความสัมพันธ์กับอุตสาหกรรมเครื่องหนังเป็นอย่างมาก
ซึ่งในอดีตที่ผ่านมาอุตสาหกรรมเครื่องหนังนับได้ว่าเป็นอุตสาหกรรมที่มีความสำคัญกับประเทศไทย
แต่ในปัจจุบันอุตสาหกรรมการส่งออกหนังและเครื่องหนังของไทยต้องเผชิญการแข่งขันที่รุนแรงในตลาดโลก
โดยเฉพาะผู้ผลิตจากประเทศจีนซึ่งมีต้นทุนการผลิตที่ต่ำกว่า ประกอบกับ
ผู้ผลิตในประเทศประสบปัญหาในการผลิตหนังสัตว์ฟอกได้แก่ปริมาณวัตถุดิบในประเทศไม่เพียงพอทำให้ต้องมีการนำเข้าจากต่างประเทศ
คุณภาพไม่สม่ำเสมอและต่ำกว่ามาตรฐานที่ต่างประเทศต้องการ
ทำให้ปริมาณการส่งออกหนังและเครื่องหนังของไทยชะลอตัวลง
โดยปกติทั่วไปหนังสัตว์ที่ใช้ในอุตสาหกรรมหนังและเครื่องหนังจำแนกตามลักษณะได้ 4 ชนิด ดังนี้

1.  หนังสด (Fresh Hides and Skins) หมายถึง หนังสัตว์ชำแหละ

2.  หนังดิบ (Raw Hides and Skins) หมายถึง หนังสัตว์ที่ได้จากโรงงานฆ่าสัตว์
    หรือหนังสดที่ยังไม่ได้ผ่านกรรมวิธีการฟอกหนังแต่จะผ่านกรรมวิธีการเก็บรักษาในลักษณะต่างๆ
    คือ หนังแช่น้ำเกลือ (Brine Cure) หนังหมักเกลือ (Wet Salted Hide) หนังตากแห้ง
    (Dried Hides) หนังอาบน้ำยา (Arsenicated Hide) และหนังหมักเกลือตากแห้ง (Dry
    Salted Hide)

3.  หนังฟอกกึ่งสำเร็จรูป (Wet Blue)หมายถึง
    หนังที่ยังฟอกไม่เสร็จสมบูรณ์ยังขาดกรรมวิธีการผลิตอีก1 ช่วง
    ซึ่งขึ้นอยู่กับกรรมวิธีของแต่ละโรงงานเพื่อผลิตเป็นหนังฟอกสำเร็จรูปต่อไป

4.  หนังฟอกสำเร็จรูป (Leather) หมายถึง หนังดิบที่นำไปแช่ในน้ำเปลือกไม้ หรือน้ำยาเคมี
    เพื่อเปลี่ยนแปลงคุณสมบัติภายในของหนังสัตว์ให้ปราศจากการเน่าเปื่อย
    และสามารถนำมาดัดแปลง เช่น การย้อมสี อัดลาย เพื่อเป็นผลิตภัณฑ์หนังต่างๆ ต่อไป

ส่วนที่ 2 หน้า 9

ในอดีตที่ผ่านมาตลาดส่งออกที่สำคัญของผู้ผลิตได้แก่ สหรัฐอเมริกา ยุโรป ญี่ปุ่น ตะวันออกกลาง จีน
และอินโดจีน ทั้งนี้
อุตสาหกรรมฟอกหนังเป็นอุตสาหกรรมที่ต้องอาศัยความรู้ความชำนาญและประสบการณ์ที่สูงเพื่อให้ได้หนังสัตว์ที่ฟอกแล้วมีคุณภาพสม่ำเสมอการแข่งขันของผู้ประกอบการในอุตสาหกรรมนี้จึงมีค่อนข้างจำกัดการเข้ามาแข่งขันของผู้ประกอบการภายในประเทศจะทำได้ลำบาก
เพราะนอกจากจะพบกับปัญหาในเรื่องของความชำนาญแล้วยังมีข้อจำกัดในเรื่องของการจัดตั้งโรงงานที่จะต้องอยู่เฉพาะในเขตอุตสาหกรรมฟอกหนังที่ทางการกำหนดเท่านั้น

2. อุตสาหกรรมผลิตภัณฑ์ของเล่นสัตว์เลี้ยง

อุตสาหกรรมของเล่นสัตว์เลี้ยงในช่วงที่ผ่านมาเริ่มอยู่ในภาวะอิ่มตัว
มีอัตราการเติบโตไม่สูงมากนักต่างกับในอดีตที่ผ่านมาเนื่องจากในอดีตผู้ผลิตจากประเทศไทยได้เปรียบคู่แข่งจากต่างประเทศ
ในเรื่องค่าแรงที่ถูกกว่า
แต่ในปัจจุบันสินค้าของผู้ผลิตในประเทศถูกสินค้าราคาถูกจากประเทศจีนเข้ามาแข่งขัน
และแย่งส่วนแบ่งทางการตลาดไป
ประกอบกับภาวะอุตสาหกรรมของเล่นสุนัขอยู่ในภาวะอิ่มตัวมีอัตราการเติบโตไม่มากนัก
ทำให้ปัจจุบันผู้ประกอบการในประเทศประสบอุปสรรคในการดำเนินธุรกิจและแข่งขันกับผู้ประกอบการจากประเทศจีน
ในอดีตที่ผ่านมาตลาดส่งออกสินค้าของเล่นสัตว์เลี้ยงที่สำคัญ ได้แก่ ยุโรป อเมริกาเหนือ และญี่ปุ่น

3. อุตสาหกรรมผลิตภัณฑ์เฟอร์นิเจอร์หนัง

อุตสาหกรรมเฟอร์นิเจอร์หนังเป็นส่วนหนึ่งของอุตสาหกรรมเฟอร์นิเจอร์ทั้งหมด ซึ่งประกอบด้วย
เฟอร์นิเจอร์ไม้ เฟอร์นิเจอร์โลหะ ที่นอนหมอนฟูก เฟอร์นิเจอร์อื่น ๆ (พลาสติก หนัง หวาย
เป็นต้น)และในช่วงที่ผ่านมามีมูลค่าการส่งออกที่เพิ่มขึ้นอย่างต่อเนื่อง
แม้ว่าจะมีสินค้าราคาถูกจากประเทศจีนจะเข้ามาแข่งขันแต่ผู้ประกอบการในประเทศไทยยังสามารถแข่งขันได้เนื่องจากตลาดที่สำคัญของประเทศไทย
อันได้แก่ สหรัฐอเมริกา ญี่ปุ่น เป็นตลาดที่ต้องการสินค้าที่มีคุณภาพ ส่งมอบตรงเวลาและได้มาตรฐาน
ซึ่งบริษัทคู่แข่งจากประเทศจีนยังไม่สามารถพัฒนาสินค้าให้สามารถตอบสนองความต้องการของตลาดดังกล่าวได้

ส่วนที่ 2 หน้า 10

4. อุตสาหกรรมเบาะหนังสำหรับรถยนต์

-   ปริมาณการผลิตรถยนต์ในปี 2550 (ม.ค.-ต.ค.) 1,057,251 คัน
    เพิ่มขึ้นจากช่วงเดียวกันของปี 2549 ร้อยละ 6.24 และในปี 2550 ประมาณว่า
    มีการผลิตรถยนต์ 1,250,000 คัน เพิ่มขึ้นร้อยละ 5.21 จากปี 2549 ที่มีการผลิตรถยนต์
    1,188,044 คัน โดยเป็นการผลิตรถยนต์นั่ง รถยนต์ปิกอัพ 1 ตัน
    และรถยนต์เพื่อการพาณิชย์อื่นๆ ประมาณร้อยละ 25, 73 และ 2 ตามลำดับ

-   ปริมาณการจำหน่ายรถยนต์ในประเทศปี 2550 (ม.ค.-ต.ค.) 509,186 คัน
    ลดลงจากช่วงเดียวกันของปี 2549 ร้อยละ 5.68 และในปี 2550 ประมาณว่า
    มีการจำหน่ายรถยนต์ 650,000 คัน ลดลงร้อยละ 4.71 จากปี 2549 ที่มีการจำหน่ายรถยนต์
    682,161 คัน โดยเป็นการจำหน่ายรถยนต์นั่ง รถยนต์ปิกอัพ 1 ตัน รถยนต์เพื่อการพาณิชย์อื่นๆ
    และรถยนต์ PPV รวม SUV ประมาณร้อยละ 28 , 59, 7 และ 6 ตามลำดับ

-   ปริมาณการส่งออกรถยนต์ ในปี 2550 (ม.ค.-ต.ค.) 552,004 คัน
    เพิ่มขึ้นจากช่วงเดียวกันของปี 2549 ร้อยละ 25.46
    โดยมีตลาดส่งออกรถยนต์นั่งที่สำคัญของไทย ได้แก่ ออสเตรเลีย อินโดนีเซีย และฟิลิปปินส์
    ตลาดส่งออกรถแวนและปิกอัพที่สำคัญของไทย ได้แก่ ออสเตรเลีย ซาอุดีอาระเบีย และ
    สหราชอาณาจักร ตลาดส่งออกรถบัสและรถบรรทุกที่สำคัญของไทย ได้แก่ ออสเตรเลีย
    ซาอุดีอาระเบีย และลิเบีย และในปี 2550 ประมาณว่า มีการส่งออกรถยนต์ 624,000 คัน
    เพิ่มขึ้นร้อยละ 15.78 จากปี 2549 ที่มีการส่งออกรถยนต์ 538,966 คัน
    ซึ่งเมื่อเปรียบเทียบเป็นสัดส่วนปริมาณการส่งออกต่อปริมาณการผลิตรถยนต์ คิดเป็นร้อยละ 50
    ของปริมาณการผลิตรถยนต์ทั้งหมด

-   อุตสาหกรรมรถยนต์ในปี 2550 การผลิตรถยนต์มีการขยายตัว
    อันเนื่องมาจากการส่งออกที่มีการขยายตัวอย่างต่อเนื่อง
    ส่วนการจำหน่ายในประเทศชะลอตัวเล็กน้อย
    โดยได้รับผลกระทบจากสภาพเศรษฐกิจโดยรวมของประเทศ
    ราคาน้ำมันที่มีแนวโน้มสูงขึ้นอย่างต่อเนื่อง นอกจากนี้ธุรกิจที่เชื่อมโยงของอุตสาหกรรมยานยนต์
    เช่น ธุรกิจเช่าซื้อกำลังประสบปัญหาการชำระหนี้ของลูกค้า
    ทำให้บริษัทต้องเพิ่มความเข้มงวดในการพิจารณาปล่อยสินเชื่อ อย่างไรก็ดี ในช่วงปลายปี
    2550 ซึ่งเป็นฤดูกาลการจำหน่ายรถยนต์
    บริษัทรถยนต์ต่างพยายามจัดกิจกรรมส่งเสริมการขายเพื่อกระตุ้นตลาดภายในประเทศ
    ประกอบกับมีการจัดงาน Motor Expo 2007 ระหว่างวันที่ 30 พฤศจิกายน-10 ธันวาคม
    2550 ณ IMPACT เมืองทองธานี
    ซึ่งการจัดงานครั้งนี้น่าจะเป็นการกระตุ้นตลาดภายในประเทศในช่วงปลายปีได้

ส่วนที่ 2 หน้า 11

แนวโน้มอุตสาหกรรมยานยนต์ ปี 2551

-   ภาวะอุตสาหกรรมรถยนต์ในปี 2551 คาดว่าจะยังคงขยายตัวได้อย่างต่อเนื่อง
    โดยมีการผลิตรถยนต์ประมาณ 1,400,000 คัน เพิ่มขึ้นจากปี 2550 ร้อยละ 12.00
    แบ่งเป็นการผลิตรถยนต์เพื่อจำหน่ายในประเทศ ประมาณ 700,000 คัน
    และการผลิตรถยนต์เพื่อส่งออก ประมาณ 700,000 คัน
    โดยการส่งออกรถยนต์ไปตลาดส่งออกสำคัญ ได้แก่ ออสเตรเลีย อินโดนีเซีย
    ยังสามารถขยายตัวได้อย่างต่อเนื่อง อีกทั้งการส่งออกรถยนต์ไปในตลาดใหม่ เช่น
    กลุ่มอเมริกากลาง อเมริกาใต้ และแอฟริกามีแนวโน้มการส่งออกที่ดี
    ในขณะที่ตลาดภายในประเทศก็ได้รับผลดีจากสถานการณ์ทางการเมืองที่มีความชัดเจนเมื่อมีการเลือกตั้งและมีรัฐบาลใหม่
    อย่างไรก็ตาม ราคาน้ำมันที่มีแนวโน้มปรับตัวสูงขึ้นอาจส่งผลต่อการเลือกซื้อรถยนต์ของผู้บริโภค
    ในขณะที่ภาครัฐมีการปรับโครงสร้างภาษีสรรพสามิตสำหรับรถยนต์ที่ใช้เชื้อเพลิงประเภทเอทานอลเป็นส่วนผสมกับน้ำมันเชื้อเพลิงได้ไม่น้อยกว่าร้อยละ
    20 จึงน่าจะเป็นการกระตุ้นตลาดภายในประเทศ

ปริมาณการผลิต จำหน่าย และส่งออกรถยนต์ หน่วย : คัน

  ------------------ --------- ----------- ----------- ----------- -----------
  อุตสาหกรรมรถยนต์     ปี พ.ศ.                                        

                     2547      2548        2549        2550e       2551f

  การผลิต             928,081   1,125,316   1,188,044   1,250,000   1,400,000

  การจำหน่าย          625,978   703,410     682,161     650,000     700,000

  การส่งออก           332,053   440,715     538,966     624,000     700,000
  ------------------ --------- ----------- ----------- ----------- -----------

ที่มา : สำนักงานเศรษฐกิจอุตสาหกรรม รวบรวมจากกลุ่มอุตสาหกรรมยานยนต์
สภาอุตสาหกรรมแห่งประเทศไทย และสถาบันยานยนต์

ส่วนที่ 2 หน้า 12

ภาวะการแข่งขัน

เนื่องจากในปัจจุบันตลาดแรงงานในประเทศจีนและเวียดนามมีอัตราค่าจ้างที่ถูกกว่าในประเทศไทยส่งผลให้สินค้าราคาถูกจากประเทศดังกล่าวได้เข้ามาแข่งขันในตลาดโลกเพิ่มมากขึ้นในหลายอุตสาหกรรมและธุรกิจฟอกหนังก็เป็นอีกหนึ่งธุรกิจที่ได้รับผลกระทบจากสินค้าราคาถูกจากประเทศจีนเช่นกัน
ไม่ว่าจะเป็น เฟอร์นิเจอร์หนัง หนังสัตว์ฟอก เครื่องหนังต่างๆ
ทำให้การดำเนินธุรกิจในปัจจุบันมีความยากลำบากเพิ่มมากขึ้นและบริษัทส่วนใหญ่ได้หันมาใช้กลยุทธ์ด้านราคาในการแข่งขันเพิ่มมากขึ้น
ทำให้อัตรากำไรลดลง ซึ่งผลกระทบดังกล่าวบริษัทในฐานะผู้ผลิตหนังฟอก เฟอร์นิเจอร์หนัง
และของเล่นสัตว์เลี้ยง ก็ได้รับผลกระทบด้วยเช่นกัน
ทำให้บริษัทมีการทบทวนนโยบายการดำเนินธุรกิจใหม่
โดยหันไปพัฒนาและผลิตเบาะหนังสำหรับรถยนต์และเครื่องตกแต่งที่ทำมาจากหนังซึ่งเป็นสินค้าที่ต้องใช้ความชำนาญในการผลิตและสินค้ามีคุณภาพที่สูงขึ้นเพื่อเป็นการสร้างความแตกต่างให้กับตัวสินค้าของบริษัท
และยังสามารถสร้างมูลค่าเพิ่มและอัตรากำไรที่สูงขึ้นให้กับสินค้าของบริษัทด้วยประกอบกับการแข่งขันในธุรกิจเบาะหนังสำหรับรถยนต์นี้ยังไม่รุนแรงมากนักเนื่องจากเป็นสินค้าที่ต้องใช้ความชำนาญในการผลิต
และมีมาตรฐานในเรื่องของคุณภาพที่ค่อนข้างสูงและต้องใช้เวลานานก่อนที่ลูกค้าจะยอมรับในคุณภาพสินค้าของบริษัทแต่หากว่าบริษัทสามารถพัฒนาสินค้าให้มีคุณภาพและมาตรฐานเป็นที่ยอมรับของบริษัทผู้ผลิตรถยนต์และได้รับความไว้วางใจให้เป็นผู้ผลิตเบาะหนังและชิ้นส่วนหนังสำหรับรถยนต์ให้กับบริษัทผลิตรถยนต์แล้ว
โอกาสที่ลูกค้าจะเปลี่ยนไปใช้ผู้ผลิตเบาะหนังรายอื่นก็เป็นไปได้ยาก
เนื่องจากการที่บริษัทผลิตรถยนต์จะเปลี่ยนผู้ผลิตสินค้าในแต่ละครั้งนั้นจะใช้เวลาค่อนข้างมากเพราะต้องทำการตรวจสอบคุณภาพสินค้าและมาตรฐานการผลิต
เพื่อให้เกิดความมั่นใจว่าบริษัทนั้นๆสามารถผลิตสินค้าให้ได้ตามความต้องการ
ทำให้ผู้ที่สามารถเข้ามาแข่งขันในอุตสาหกรรมนี้มีไม่มากนัก บริษัท ในฐานะที่เป็นผู้ผลิตเบาะหนัง
และชิ้นส่วนหนังสำหรับรถยนต์รายใหญ่ของประเทศก็ใช้ระยะเวลานานพอสมควรในการที่จะผลิตสินค้าให้ได้คุณภาพ
และมีมาตรฐานเป็นที่ไว้วางใจของลูกค้าที่เป็นบริษัทผลิตรถยนต์ทั้งของประเทศญี่ปุ่น
และสหรัฐอเมริกา
ทั้งนี้สถานะของบริษัทในอุตสาหกรรมการผลิตเบาะหนังและชิ้นส่วนหนังสำหรับรถยนต์จะมีอยู่ 2
สถานะ คือ Tier 1 และ Tier 2 ซึ่งมีสถานะแตกต่างกันก็คือ

ส่วนที่ 2 หน้า 13

-   Tier 1 คือ
    การที่บริษัทมีสถานะเป็นผู้ผลิตเบาะหนังและชิ้นส่วนหนังสำหรับรถยนต์ส่งมอบให้กับบริษัทผู้ผลิตรถยนต์โดยตรง
    ดังนั้น หากเป็นในกรณีนี้ ลูกค้าของบริษัทก็จะได้แก่ บริษัทผู้ผลิตรถยนต์ต่างๆ

-   Tier 2 คือ
    การที่บริษัทมีสถานะเป็นผู้ผลิตเบาะหนังและชิ้นส่วนหนังสำหรับรถยนต์ส่งมอบให้แก่บริษัทที่เป็นผู้ผลิตเบาะหนังและชิ้นส่วนหนังสำหรับรถยนต์ให้กับบริษัทผู้ผลิตรถยนต์อีกต่อหนึ่ง
    ไม่ได้เป็นการผลิตให้โดยตรง ดังนั้นลูกค้าของบริษัทในกรณีนี้ จะได้แก่
    บริษัทที่เป็นตัวแทนผลิตเบาะหนังและชิ้นส่วนหนังสำหรับรถยนต์ให้กับบริษัทผู้ผลิตรถยนต์

โดยในปัจจุบันการผลิตเบาะหนังและชิ้นส่วนหนังสำหรับรถยนต์เกือบทั้งหมดของบริษัทจะทำการผลิตให้กับบริษัทที่เป็นผู้ผลิตเบาะรถยนต์เพื่อจำหน่ายให้กับบริษัทผู้ผลิตรถยนต์ต่างๆอีกต่อหนึ่ง
(ไม่ได้เป็นการผลิตให้กับบริษัทผลิตรถยนต์โดยตรง)
ยกเว้นการผลิตเบาะหนังและชิ้นส่วนหนังสำหรับรถยนต์ให้กับ ฮอนด้า ซึ่งบริษัทมีสถานะเป็น Tier 1

ทั้งนี้ เนื่องจากบริษัทเป็นผู้ผลิตและจำหน่ายให้กับลูกค้าทั้งในประเทศและต่างประเทศ
ทำให้คู่แข่งขันทางธุรกิจของบริษัทมีทั้งในส่วนของ บริษัทในประเทศ และต่างประเทศ
โดยคู่แข่งขันภายในประเทศได้แก่ บริษัท Fuchi Kawashima Thailand Co., Ltd บริษัท
Bader จำกัด และบริษัท อินเตอร์ไฮด์ จำกัด (มหาชน) สำหรับตลาดต่างประเทศได้แก่ บริษัท
Eagle Otiawa, บริษัท Midori Anzen, บริษัท Hokuyo และ บริษัท Garden Stage
ซึ่งมีขนาดใหญ่กว่าบริษัท ทำให้ศักยภาพการแข่งขันของบริษัทกับคู่แข่งในตลาดโลกยังเป็นรองคู่แข่งอยู่

แต่อย่างไรก็ตามบริษัทยังคงผลิตสินค้าประเภทอื่นของบริษัทต่อไป
แม้ว่าจะมีการแข่งขันด้านราคาสูงแต่เพื่อเป็นการรักษาฐานลูกค้าเดิมซึ่งดำเนินธุรกิจกับบริษัทมานานแล้วรวมทั้งยังเป็นการกระจายแหล่งที่มาของรายได้ของบริษัทอีกทางหนึ่ง
หากว่าในอนาคตอุตสาหกรรมรถยนต์มีอัตราการเติบโตที่ลดลงและมีการแข่งขันที่สูงขึ้น

ส่วนที่ 2 หน้า 14

ศักยภาพการแข่งขัน

เนื่องจากบริษัทเป็นผู้ผลิตและประกอบธุรกิจฟอกหนังมาเป็นเวลานานกว่า 36 ปี
ส่งผลทำให้บริษัทมีประสบการณ์และความเชี่ยวชาญสามารถผลิตหนังสัตว์ฟอกซึ่งเป็นวัตถุดิบเริ่มต้นในการผลิตสินค้าประเภทอื่นของบริษัทให้มีคุณภาพและได้มาตรฐานตามความต้องการของลูกค้า
ซึ่งจากการที่บริษัทเป็นผู้ผลิตวัตถุดิบเริ่มต้นในการผลิตสินค้าของบริษัทเอง
ทำให้บริษัทสามารถควบคุมคุณภาพสินค้า และต้นทุนในการผลิตสินค้าของบริษัทได้ดียิ่งขึ้น
ประกอบกับชื่อเสียงในอดีตที่ผ่านมาของบริษัทเป็นที่ยอมรับของลูกค้าและมีความสัมพันธ์อันดีกับลูกค้าทำให้สินค้าของบริษัทสามารถแข่งขันกับผู้ประกอบการอื่นได้
โดยเฉพาะอย่างยิ่งสินค้าเบาะหนังรถยนต์ซึ่งเป็นสินค้าที่สร้างรายได้หลักให้กับบริษัทและเป็นสินค้าที่ต้องการคุณภาพและมาตรฐานในการผลิตที่สูง
ดังนั้นจึงเป็นการยากที่ผู้ผลิตเบาะหนังรถยนต์รายหนึ่งรายใดจะได้รับความเชื่อถือและไว้วางใจให้เป็นผู้ผลิตเบาะหนังให้กับผู้ผลิตรถยนต์ต่างๆ
ซึ่งในส่วนของบริษัทนั้น ในปัจจุบันคุณภาพสินค้าของบริษัทเป็นที่ยอมรับของลูกค้า ซึ่งได้แก่
บริษัทผู้ผลิตรถยนต์ของญี่ปุ่น และอเมริกา
และบริษัทผู้ผลิตเบาะรถยนต์ให้กับผู้ผลิตรถยนต์ต่างๆได้ให้ความไว้วางใจและยอมรับในคุณภาพสินค้าของบริษัททำให้โอกาสที่บริษัทจะสูญเสียลูกค้ากลุ่มอุตสาหกรรมรถยนต์ไปให้กับคู่แข่งนั้นเป็นไปได้ยากเนื่องจากหากบริษัทผู้ผลิตเหล่านั้นต้องการจะเปลี่ยนแหล่งวัตถุดิบใหม่จะต้องมีการตรวจสอบคุณภาพสินค้าเป็นอย่างดีและต้องใช้ระยะเวลานานพอสมควรจึงจะไว้วางใจและมีค่าใช้จ่ายเกิดขึ้นเป็นจำนวนมาก
ด้วยเหตุผลดังกล่าวโดยปกติแล้วบริษัทผู้ผลิตเบาะรถยนต์ให้กับผู้ผลิตรถยนต์ต่างๆ
หรือบริษัทผู้ผลิตรถยนต์ ไม่นิยมที่จะเปลี่ยนผู้จำหน่ายวัตถุดิบบ่อยครั้งนัก

ส่วนที่ 2 หน้า 15

3.3 การจัดหาผลิตภัณฑ์

-   บริษัท มีสถานที่ตั้งโรงงานอยู่ 2 แห่ง ดังนี้

  สถานที่ 1 : โรงงานผลิตหนังฟอก

  เลขที่ 176/1, 1480 หมู่ 1 ถนนสุขุมวิท กม.30 ตำบลท้ายบ้าน

  อำเภอเมืองสมุทรปราการ จังหวัดสมุทรปราการ 10280

  สถานที่ 2 : โรงงานผลิตของเล่นสัตว์เลี้ยง, เฟอร์นิเจอร์หนัง และ เบาะหนัง

  และชิ้นส่วนหนังสำหรับรถยนต์

  เลขที่ 419 – 420 หมู่ 7 ถนนพุทธรักษา ตำบลแพรกษา

  อำเภอเมืองสมุทรปราการ จังหวัดสมุทรปราการ 10280

-   นโยบายการผลิต

- เลือกใช้วัตถุดิบที่สามารถจัดหาได้ในกลุ่มประเทศเอเชีย และประเทศใกล้เคียง เช่น
ออสเตรเลีย

- ลดความสูญเสีย เพิ่มประสิทธิผลการผลิต เพื่อส่งมอบสินค้าคุณภาพและตรงเวลาให้กับลูกค้า

-   กำลังการผลิต

- ผลิตภัณฑ์หนังสัตว์ฟอก 2,000,000 ตร.ฟุต/เดือน

- ผลิตภัณฑ์ของเล่นสัตว์เลี้ยง 15 คอนเทนเนอร์/เดือน

- ผลิตภัณฑ์เฟอร์นิเจอร์หนัง 30 คอนเทนเนอร์/เดือน

- ผลิตภัณฑ์เบาะหนังและชิ้นส่วนหนังสำหรับรถยนต์ 20,000 คัน/เดือน

-   วัตถุดิบที่สำคัญต่อการผลิต

  วัตถุดิบที่สำคัญต่อการผลิต คือ หนังโค-กระบือ และเคมีภัณฑ์ โดยมีแหล่งที่มาทั้งในและ
  ต่างประเทศซึ่งไม่มีปัญหาในการจัดหาวัตถุดิบ โดยวัตถุดิบหนังมีปัจจัยที่สำคัญ คือ ราคา
  และแหล่งวัตถุดิบที่น่าเชื่อถือทั้งในด้านของคุณภาพและน้ำหนัก
  จำนวนผู้จำหน่ายวัตถุดิบนั้นมีอยู่มากมายทั่วโลก
  โดยวัตถุดิบหนังส่วนใหญ่จะซื้อกับผู้ผลิตหนังเค็มที่มีโรงงานฆ่าสัตว์เอง
  หรือโรงงานที่ซื้อหนังดิบมาหมักเกลือ หรือดองเกลือเอง ซึ่งมีอยู่ประมาณ 20 ราย
  ในส่วนของเคมีภัณฑ์มีอยู่ประมาณ 40 ราย

ส่วนที่ 2 หน้า 16

-   สัดส่วนการซื้อวัตถุดิบจากต่างประเทศ

หนังโค : นำเข้า 88% จากอเมริกา, ยุโรป และเยอรมัน

หนังกระบือ : นำเข้า 48% จากประเทสจีน, เวียดนาม

เคมีภัณฑ์ : -

-   สัญญาซื้อ – ขาย

หนังโค-กระบือ - เป็นสัญญาที่ไม่มีการผูกมัดอายุของสัญญา จองปริมาณได้แต่ไม่

ยืนราคา ราคาตามสภาวะเศรษฐกิจโลก แต่จะระบุเรื่องคุณภาพ

ของเกรดสินค้า, ขนาด ปริมาณ เงื่อนไขเวลาการส่งมอบ

เคมีภัณฑ์ - กำหนดเรื่องคุณภาพของสินค้า และการส่งมอบ ราคาเจรจาตั้งแต่

เบื้องต้น และการยืนราคาของเคมีภัณฑ์จะอยู่ระหว่าง 1-2 ปี

เป็นอย่างน้อย

-   ปัญญาการขาดแคลนวัตถุดิบ

  ที่ผ่านมาบริษัท ไม่เคยประสบปัญหาการขาดแคลนเคมีภัณฑ์แต่อย่างใด
  แต่ในส่วนของหนังโค-กระบือ จะมีปัญหาบ้าง จากความผันผวนในเรื่องของราคาอันเนื่องมาจาก
  Demand/Supply ตามฤดูกาลหรือโรคระบาดในสัตว์ เป็นต้น

-   ผู้จัดจำหน่าย

  บริษัทไม่มีการซื้อสินค้าจากผู้จัดจำหน่ายรายใดเกิน 30% ของยอดซื้อวัตถุดิบรวม ทั้งนี้โดยส่วนใหญ่
  จะเป็นการซื้อเฉลี่ยกันไป เพื่อรักษาผู้จัดจำหน่ายไว้ระดับหนึ่ง
  และเป็นการกระจายความเสี่ยงในเรื่องการจัดหาวัตถุดิบของบริษัท
  แต่ทั้งนี้บริษัทจะดูเรื่องของราคา คุณภาพ และความตรงต่อเวลาในการส่งมอบด้วย
  ประกอบกับผู้จัดจำหน่ายที่บริษัทซื้อวัตถุดิบด้วยนั้น จะมีความสัมพันธ์อันดีกับผู้บริหารของบริษัท
  เนื่องจากทำการซื้อขายกันมาเป็นเวลานานทำให้ที่ผ่านมาในอดีตบริษัทไม่เคยประสบปัญหาเรื่องขาดแคลนวัตถุดิบ

ส่วนที่ 2 หน้า 17

-   ความเป็นไปได้ที่จะมีสินค้าทดแทน

  ตลาดสินค้าในปัจจุบัน ยังไม่มีสินค้าตัวใดสามารถทดแทนสินค้าที่เป็นหนังแท้ได้
  ถึงแม้ในปัจจุบันจะมีการพัฒนาเรื่อง PVC SOLE ให้เข้ามาแทนที่ แต่ก็ไม่สามารถทดแทนได้
  เนื่องจากคุณสมบัติของตัวสินค้าเองที่มีความเป็นธรรมชาติ เช่น คุณภาพสวยงาม, ทนทาน,
  อายุการใช้งานคงทน, ทำความสะอาดง่าย เป็นต้น

-   ผลกระทบต่อสิ่งแวดล้อม

  ปัจจัยสำคัญของโรงงานฟอกหนัง คือ น้ำเสีย โดยน้ำเสียจากกระบวนการผลิต
  จะได้รับการบำบัดก่อนปล่อยทิ้ง โดยผ่านระบบบำบัดน้ำเสียกลางที่บริษัทตั้งอยู่ ในที่นี้คือ
  เขตอุตสาหกรรมฟอกหนัง กม.30 และกากโครเมียมที่ได้รับจากกระบวนการบำบัดจะถูกแยกออก
  และนำไปฝังกลบที่ศูนย์ควบคุมมลพิษ นอกจากนี้ วัตถุดิบที่เหลือใช้ ได้แก่ เศษหนัง
  สามารถขายได้ทั้งหมด อย่างไรก็ตามปัจจุบันบริษัทได้มีการผลิตหนัง Chrome-free
  เพื่อลดผลกระทบต่อสิ่งแวดล้อม

3.4 งานที่ยังไม่ได้ส่งมอบ

- ไม่มี

ส่วนที่ 2 หน้า 18